CELEX: 32007R0270
Language: ro
Date: 2007-03-13
Title: Regulamentul (CE) nr. 270/2007 al Comisiei din 13 martie 2007 de modificare a Regulamentului (CE) nr. 1973/2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime

15.3.2007   
            
            
               RO
            
            
               Jurnalul Oficial al Uniunii Europene
            
            
               L 75/8
            
         
      REGULAMENTUL (CE) NR. 270/2007 AL COMISIEI
   
   din 13 martie 2007
   de modificare a Regulamentului (CE) nr. 1973/2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 145,
   întrucât:
   
               (1)
            
            
               Articolul 3 alineatul (1) din Regulamentul (CE) nr. 1973/2004 al Comisiei (2) prevede comunicarea anumitor date către Comisie. În ceea ce privește ajutorul pentru tutun, comunicarea privind suma orientativă a ajutorului este solicitată pentru anul recoltării, și nu anul următor acesteia, astfel cum se menționează la litera (d) din articolul respectiv, care trebuie modificată în consecință.
            
         
               (2)
            
            
               În ceea ce privește plățile specifice pentru culturile de bumbac, comunicările către Comisie, prevăzute la articolul 3 alineatul (1) din Regulamentul (CE) nr. 1973/2004 și prin articolul 171ai alineatul (3) din același regulament, sunt redundante. Prin urmare, articolul 171ai alineatul (3) ar trebui eliminat.
            
         
               (3)
            
            
               În conformitate cu articolul 71a alineatul (2) litera (d) din Regulamentul (CE) nr. 796/2004 al Comisiei din 21 aprilie 2004 de stabilire a normelor de aplicare a eco-condiționării, a modulării și a sistemului integrat de gestionare și control, prevăzute în Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (3), statele membre sunt obligate să țină seama de aplicarea reducerilor și a excluderilor cererilor individuale de ajutor atunci când se stabilește coeficientul de reducere care trebuie aplicat în cazul în care pragurile bugetare stabilite pentru anumite sisteme sunt depășite.
            
         
               (4)
            
            
               Articolul 4 din Regulamentul (CE) nr. 1973/2004 prevede stabilirea anumitor coeficienți de reducere până la data de 15 noiembrie a fiecărui an dat. Efectul general al reducerilor care trebuie aplicate cererilor individuale de ajutor nu este întotdeauna cunoscut de statele membre până la data respectivă. În afară de aceasta, nu este nevoie ca acești coeficienți să fie stabiliți până la data respectivă.
            
         
               (5)
            
            
               În afară de aceasta, experiența a dovedit că stabilirea coeficienților de reducere prevăzuți la articolul 4 din Regulamentul (CE) nr. 1973/2004 este adesea dificil de efectuat până la data-limită de 15 noiembrie a anului în cauză. Dat fiind că nu există o nevoie specială pentru stabilirea coeficienților respectivi într-o etapă atât de timpurie și că este suficient ca datele să fie comunicate Comisiei până la data de 31 ianuarie a anului următor și, în orice caz, înainte de acordarea ajutoarelor, articolul 4 ar trebui modificat în consecință. Modificarea respectivă are efect asupra articolelor 3, 61, 69, 171bb, a anexei III și a anexei VI la regulamentul respectiv care, prin urmare, trebuie modificate în consecință.
            
         
               (6)
            
            
               Raportul Comisiei către Consiliu privind revizuirea ajutorului pentru culturile energetice menționate la articolul 88 din Regulamentul (CE) nr. 1782/2003 a scos în evidență nevoia de îmbunătățire a ajutorului respectiv, atât pentru agricultori, cât și pentru operatori. Prin urmare, normele de aplicare stabilite la capitolul 8 din Regulamentul (CE) nr. 1973/2004 ar trebui simplificate.
            
         
               (7)
            
            
               Sistemul de garanții asigură prelucrarea sub formă de energie a materiilor prime de pe suprafețele care beneficiază de ajutorul pentru culturile energetice livrate colectorilor sau primilor operatori. Cu toate acestea, este adecvat să se permită statelor membre să înlocuiască sistemul de garanții cu un sistem alternativ de aprobare a operatorilor desemnați să garanteze același grad de eficiență. Acești operatori autorizați ar trebui să respecte cerințele minime și ar fi sancționați în caz de nerespectare a obligațiilor care le revin, în conformitate cu normele detaliate care se vor întocmi la nivel național de către autoritățile competente.
            
         
               (8)
            
            
               Obligația contractuală este o modalitate eficientă de a asigura că agricultorii care solicită ajutor pentru culturi energetice vor livra materiile prime respective unui colector sau operator. Cu toate acestea, deoarece culturile permanente (de exemplu, crângul de rotație rapidă) nu se pot recolta în primul an (primii ani) de la plantare, obligația contractuală ar trebui să se aplice numai începând din anul primei recolte.
            
         
               (9)
            
            
               Ar trebui utilizate randamente reprezentative pentru calcularea cantității minime de materii prime care trebuie livrată de către agricultor pentru a asigura că suprafețele în cauză sunt utilizate pentru energie. Cu toate acestea, pentru anumite materii prime, orice altă utilizare este imposibilă datorită caracteristicilor lor originale, iar stabilirea unui randament reprezentativ nu este, așadar, necesară.
            
         
               (10)
            
            
               Obligația de livrare a tuturor materiilor prime recoltate de pe suprafețele în cauză nu permite înlocuirea materialului recoltat cu o cantitate echivalentă din aceeași materie primă. Pentru culturile anuale, această obligație nu este necesară și ar trebui eliminată, astfel aplicarea programului devenind mai flexibilă, fără a se afecta obiectivul principal al programului.
            
         
               (11)
            
            
               Ar trebui să se prevadă ca, în măsura posibilului, comunicările către agenția care efectuează plățile atât din partea agricultorului, cât și din partea colectorului sau a primului operator să se facă în așa fel încât să se evite repetările.
            
         
               (12)
            
            
               Articolul 25 din Regulamentul (CE) nr. 1973/2004 prevede posibilitatea pentru statele membre de a permite agricultorilor să folosească propriile materii prime pentru energie. În scopul clarității și al transparenței și pentru a se ține seama de specificul opțiunii respective, ar trebui să se stabilească norme speciale aplicabile în acest caz.
            
         
               (13)
            
            
               Pentru cerealele și semințele oleaginoase folosite pe exploatație, denaturarea producției este cerută în mod explicit, în conformitate cu articolul 25 alineatul (4) din Regulamentul (CE) nr. 1973/2004. Ținând seama de volumul potențial limitat și de dificultățile tehnice ale procesului respectiv, ar trebui ca stabilirea măsurilor și a verificărilor adecvate să fie responsabilitatea statului membru. Abordarea respectivă ar trebui extinsă, de asemenea, în scopul determinării cantităților de materii prime recoltate.
            
         
               (14)
            
            
               În conformitate cu articolul 24 alineatul (3) al treilea paragraf din Regulamentul (CE) nr. 1973/2004, primii operatori și colectorii care aleg să înlocuiască materiile prime și produsele intermediare sau produsele auxiliare cu cantități echivalente din acestea trebuie să informeze autoritățile competente în legătură cu aceasta. Mai mult, în conformitate cu dispoziția respectivă, trebuie asigurată comunicarea între autoritățile naționale ale statelor membre, în cazul în care tranzacțiile respective implică mai multe state membre, astfel încât să existe suficiente informații în privința tranzacțiilor respective pentru autoritățile naționale ale statelor membre. Prin urmare, obligația de a utiliza formularul T5 menționat la articolele 37 și 38 din regulamentul respectiv nu este necesară și ar trebui eliminată.
            
         
               (15)
            
            
               Pentru a armoniza normele din domeniul sistemelor de ajutoare și a simplifica administrarea și controlul cererilor de ajutor, caracteristicile menționate în actele enumerate în anexa III la Regulamentul (CE) nr. 1782/2003 sau care pot să facă parte din bunele practici agricole și de mediu, astfel cum se menționează la articolul 5 și în anexa IV la regulamentul respectiv, trebuie să devină eligibile pentru toate sistemele de ajutor pe suprafață, inclusiv în cazul sistemului de plată unică pe suprafață. Prin urmare, articolul 30 alineatul (3) din Regulamentul (CE) nr. 796/2004 ar trebui să se aplice și sistemului în cauză.
            
         
               (16)
            
            
               Pentru planificarea plăților, este nevoie de informații privind randamentul sistemului de plată pe suprafețe de culturi arabile. În afară de aceasta, articolul 104 din Regulamentul (CE) nr. 1782/2003 stabilește randamente diferențiate pentru calcularea ajutorului, în funcție de modul în care este tratat porumbul. Prin urmare, anexa IX la Regulamentul (CE) nr. 1973/2004 ar trebui modificată.
            
         
               (17)
            
            
               Prin urmare, Regulamentul (CE) nr. 1973/2004 ar trebui modificat în consecință.
            
         
               (18)
            
            
               Dat fiind că modificările prevăzute în prezentul regulament au legătură cu cererile de ajutor care vor fi transmise în 2007, prezentul regulament ar trebui să se aplice de la 1 ianuarie 2007. Cu toate acestea, datorită constrângerilor administrative, anumite modificări ar trebui să se aplice de la 1 ianuarie 2008.
            
         
               (19)
            
            
               Măsurile prevăzute de prezentul regulament sunt conforme cu avizul Comitetului de gestionare a plăților directe,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 1973/2004 se modifică după cum urmează:
   
               1.
            
            
               Articolul 3 alineatul (1) se modifică după cum urmează:
               
                           (a)
                        
                        
                           Se introduce următoarea literă (ba):
                           
                                       „(ba)
                                    
                                    
                                       până la data de 15 octombrie care urmează după sfârșitul anului în care s-a acordat ajutorul, toate informațiile necesare pentru evaluarea ajutorului pentru culturile energetice și, în special:
                                       
                                                   —
                                                
                                                
                                                   numărul de cereri;
                                                
                                             
                                                   —
                                                
                                                
                                                   suprafețele care corespund fiecărei specii de materii prime;
                                                
                                             
                                                   —
                                                
                                                
                                                   cantitățile din fiecare tip de materie primă și produsul final obținut;”.
                                                
                                             
                                 
                     
                           (b)
                        
                        
                           Litera (c) se modifică după cum urmează:
                           
                                       (i)
                                    
                                    
                                       teza introductivă se înlocuiește cu următorul text:
                                       „până la data de 31 ianuarie a următorului an:”;
                                    
                                 
                                       (ii)
                                    
                                    
                                       punctul (iii) se înlocuiește cu următorul:
                                       
                                                   „(iii)
                                                
                                                
                                                   cantitatea totală determinată în cazul plăților adiționale către producătorii de produse lactate prevăzute la articolul 96 din Regulamentul (CE) nr. 1782/2003.”
                                                
                                             
                                 
                     
                           (c)
                        
                        
                           Litera (d) se înlocuiește cu următorul text:
                           
                                       „(d)
                                    
                                    
                                       până la data de 31 martie a anului de recoltare, suma orientativă a ajutorului pe kg, în cazul ajutorului pentru tutun menționat la articolul 110j din Regulamentul (CE) nr. 1782/2003, pe grupul de varietăți de tutun, astfel cum sunt enumerate în anexa XXV la prezentul regulament, și, după caz, în funcție de calitate;”.
                                    
                                 
                     
         
               2.
            
            
               Articolul 4 se înlocuiește cu următorul text:
               „Articolul 4
               Coeficientul de reducere pentru suprafețele menționate la articolul 75, articolul 78 alineatul (2), articolele 82, 85, articolul 89 alineatul (2), articolele 98 și 143 din Regulamentul (CE) nr. 1782/2003 sau pentru cantitățile cu criteriile obiective menționate la articolul 95 alineatul (4) din regulamentul respectiv se stabilește înainte de acordarea plăților către agricultori și până la data de 31 ianuarie a următorului an pe baza datelor comunicate în conformitate cu articolul 3 alineatul (1) litera (b), litera (ba) și litera (c) din prezentul regulament.”
            
         
               3.
            
            
               Capitolul 8 se înlocuiește cu următorul text:
               „CAPITOLUL 8
               AJUTORUL PENTRU CULTURILE ENERGETICE
               SECȚIUNEA 1
               Definiții
               Articolul 23
               Definiții
               În sensul prezentului capitol:
               
                           (a)
                        
                        
                           «solicitant» se referă la orice agricultor care cultivă suprafețele menționate la articolul 88 din Regulamentul (CE) nr. 1782/2003 în vederea obținerii ajutorului prevăzut la articolul respectiv;
                        
                     
                           (b)
                        
                        
                           «ajutor» se referă la ajutorul pentru culturile energetice prevăzut la articolul 88 din Regulamentul (CE) nr. 1782/2003;
                        
                     
                           (c)
                        
                        
                           «produs energetic» se referă la unul dintre produsele energetice menționate la articolul 88 din Regulamentul (CE) nr. 1782/2003;
                        
                     
                           (d)
                        
                        
                           «primul operator» se referă la orice utilizator de materii prime agricole, cu excepția solicitanților care folosesc materii prime pe exploatație și efectuează prima prelucrare a acestora în vederea obținerii unuia sau a mai multor produse menționate la articolul 88 din Regulamentul (CE) nr. 1782/2003;
                        
                     
                           (e)
                        
                        
                           «colector» se referă la orice persoană care încheie un contract cu un solicitant, în conformitate cu articolul 25, și cumpără pe cont propriu materiile prime menționate la articolul 24 alineatul (1) care sunt destinate utilizărilor prevăzute la articolul 88 alineatul (2) din Regulamentul (CE) nr. 1782/2003.
                        
                     SECȚIUNEA 2
               Utilizarea materiilor prime
               Articolul 24
               Utilizarea materiilor prime
               (1)   Orice materie primă agricolă se poate cultiva pe suprafețele incluse în ajutor, cu condiția să fie destinată în principal utilizării în producția de produse energetice, în conformitate cu condițiile prevăzute la alineatele (2)-(8).
               (2)   Sfecla de zahăr se poate cultiva pe suprafețele menționate la alineatul (1), cu condiția ca orice produs intermediar să fie utilizat pentru producția de produse energetice și ca orice produs auxiliar care conține zahăr să fie utilizat în conformitate cu Regulamentul (CE) nr. 318/2006 al Consiliului (4).
               (3)   Pentru cânepă se aplică articolul 29 din Regulamentul (CE) nr. 795/2004 al Comisiei (5) și articolul 33 din Regulamentul (CE) nr. 796/2004.
               (4)   Statele membre pot să excludă orice materie primă agricolă din cadrul ajutorului, în cazul în care materiile prime respective prezintă dificultăți din punct de vedere al controalelor, al sănătății publice, al mediului înconjurător, al dreptului penal sau o rată redusă de produse energetice finale.
               (5)   Statele membre pot să stabilească o suprafață minimă de cultură pentru orice materie primă.
               (6)   Valoarea economică a produselor energetice obținute din prelucrarea materiilor prime este mai mare decât cea a tuturor celorlalte produse destinate altor utilizări și obținute prin prelucrarea respectivă, astfel cum se determină prin metoda de evaluare prevăzută la articolul 38 alineatul (6) din prezentul regulament.
               (7)   Prin derogare de la alineatul (6), soia se poate cultiva pe suprafețele menționate la alineatul (1), cu condiția ca orice produs intermediar, în afară de făina de soia, să fie utilizat pentru producția de produse energetice.
               (8)   Produsele energetice se obțin până la a treia prelucrare succesivă.
               SECȚIUNEA 3
               Contractul
               Articolul 25
               Contractul
               (1)   Producția de materii prime menționată la articolul 24 se reglementează printr-un contract, în conformitate cu articolul 90 din Regulamentul (CE) nr. 1782/2003, în condițiile prevăzute în prezentul capitol.
               (2)   Prin derogare de la alineatul (1), pentru anii anteriori anului primei recolte a culturilor, altele decât cele anuale, solicitanții pot, pe baza unei declarații scrise, să cultive, pe parcursul anului în cauză, și să utilizeze materiile prime care sunt destinate recoltării pentru producția de produse energetice. Declarația trebuie să conțină cel puțin următoarele informații:
               
                           (a)
                        
                        
                           speciile tuturor materiilor prime în cauză și suprafețele cultivate cu fiecare specie;
                        
                     
                           (b)
                        
                        
                           indicarea anului prevăzut pentru prima recoltă.
                        
                     (3)   În sprijinul cererii unice și până la data prevăzută la articolul 11 din Regulamentul (CE) nr. 796/2004, solicitanții trebuie să prezinte autorităților competente din țara lor o copie a contractului încheiat cu un colector sau un prim operator sau, după caz, declarația menționată la alineatul (2).
               Statele membre pot decide ca contractul să se încheie numai între solicitant și un prim operator.
               Statele membre pot să solicite solicitanților să încheie câte un contract individual pentru fiecare materie primă.
               (4)   Solicitanții se asigură că în contract sunt menționate cel puțin următoarele informații:
               
                           (a)
                        
                        
                           numele și adresele părților la contract;
                        
                     
                           (b)
                        
                        
                           durata contractului;
                        
                     
                           (c)
                        
                        
                           speciile de materii prime în cauză și suprafața pe care este cultivată fiecare specie;
                        
                     
                           (d)
                        
                        
                           orice condiții aplicabile pentru livrarea cantităților prevăzute de materii prime;
                        
                     
                           (e)
                        
                        
                           un angajament din partea agricultorului de a-și îndeplini obligațiile care îi revin în conformitate cu articolul 27 alineatul (1);
                        
                     
                           (f)
                        
                        
                           un angajament din partea primului operator sau colector de a utiliza materiile prime în conformitate cu prezentul capitol.
                        
                     SECȚIUNEA 4
               Randamente reprezentative, livrarea materiilor prime și cantitățile care trebuie livrate
               Articolul 26
               Randamente reprezentative
               (1)   Statele membre stabilesc în fiecare an în timp util, prin procedura adecvată, randamentele reprezentative care trebuie atinse pentru fiecare specie de materie primă și informează solicitanții interesați în legătură cu acestea.
               (2)   Prin derogare de la alineatul (1), statele membre pot decide să stabilească randamente reprezentative pentru culturi, altele decât cele anuale. În acest caz, atunci când controalele prevăzute la articolul 27 alineatul (1) al doilea paragraf prezintă riscul de neconformitate cu obligația de a livra toate materiile prime recoltate, statele membre trebuie să stabilească randamentele reprezentative pentru culturile în cauză prin procedura adecvată.
               Articolul 27
               Livrarea materiilor prime și cantitățile care trebuie livrate
               (1)   Solicitanții trebuie să livreze unui colector sau prim operator:
               
                           (a)
                        
                        
                           cantități de materii prime cel puțin egale cu randamentul reprezentativ;
                        
                     
                           (b)
                        
                        
                           toate materiile prime derivate din culturi pentru care statele membre au decis să folosească opțiunea prevăzută la articolul 26 alineatul (2).
                        
                     Statele membre stabilesc măsuri adecvate de control pentru a se asigura că obligația de a livra toate materiile prime prevăzute la primul paragraf litera (b) este îndeplinită.
               (2)   Solicitanții, colectorii sau primii operatori declară autorității competente livrarea materiilor prime prin declarație scrisă semnată de colector sau de primul operator și de solicitant. Declarația trebuie să conțină cel puțin următoarele informații:
               
                           (a)
                        
                        
                           data livrării;
                        
                     
                           (b)
                        
                        
                           cantitățile livrate pentru fiecare specie.
                        
                     (3)   Colectorii și primii operatori preiau materiile prime, în conformitate cu alineatul (1), și se asigură că o cantitate echivalentă de materii prime se folosește în interiorul Comunității pentru fabricarea unuia sau a mai multor produse energetice.
               (4)   Colectorii livrează primului operator (primilor operatori) o cantitate echivalentă a tuturor materiilor prime preluate de la solicitanți.
               (5)   Primul operator poate să folosească o cantitate echivalentă din materia primă, produsul intermediar sau produsul secundar pentru a fabrica unul sau mai multe produse energetice.
               În cazul menționat la primul paragraf sau în cazul în care colectorul vinde o cantitate echivalentă din materia primă recoltată, primul operator sau colectorul informează despre aceasta autoritatea competentă la care este depusă garanția menționată la articolul 31 sau, în cazul în care se aplică articolul 37, autoritatea competentă responsabilă pentru aprobarea colectorului sau a primului operator în cauză. În cazul în care cantitățile echivalente respective se folosesc într-un stat membru, altul decât statul membru în care s-a recoltat materia primă, autoritățile competente ale statelor membre în cauză se informează reciproc în legătură cu detaliile tranzacțiilor respective.
               (6)   În conformitate cu dispozițiile naționale care reglementează relațiile contractuale, primul operator poate să delege unui terț colectarea materiilor prime de la agricultorul care solicită ajutorul. Primul operator rămâne singurul responsabil în ceea ce privește obligațiile prevăzute în prezentul capitol.
               Articolul 28
               Circumstanțe excepționale
               În caz de circumstanțe excepționale sau de forță majoră, astfel cum se prevede la articolul 40 alineatul (4) din Regulamentul (CE) nr. 1782/2003, un solicitant poate să informeze autoritatea competentă a țării sale în urma procedurii stabilite la articolul 72 din Regulamentul (CE) nr. 796/2004 că, din cauza circumstanțelor respective, nu poate să livreze integral sau parțial materiile prime menționate la articolul 25. Autoritatea competentă poate, după ce obține probe suficiente privind circumstanțele excepționale respective, să autorizeze modificări ale cantităților care trebuie livrate colectorului sau primului operator.
               SECȚIUNEA 5
               Condiții de plată a ajutorului
               Articolul 29
               Plata
               (1)   Fără a aduce atingere sancțiunilor prevăzute la articolul 51 din Regulamentul (CE) nr. 796/2004 și la articolul 30 din prezentul regulament, ajutorul se plătește numai în cazul în care:
               
                           (a)
                        
                        
                           o copie a contractului a fost depusă la autoritatea competentă, în conformitate cu articolul 25;
                        
                     
                           (b)
                        
                        
                           garanția prevăzută la articolul 31 a fost depusă, cu excepția cazului în care se aplică articolul 37;
                        
                     
                           (c)
                        
                        
                           declarația prevăzută la articolul 27 alineatul (2) a fost trimisă autorității competente;
                        
                     
                           (d)
                        
                        
                           autoritatea competentă a constatat că fiecare cerere a fost întocmită în conformitate cu condițiile prevăzute la articolele 25 și 27.
                        
                     (2)   Prin derogare de la alineatul (1) și fără a aduce atingere reducerilor și excluderilor prevăzute la articolul 51 din Regulamentul (CE) nr. 796/2004 și sancțiunilor prevăzute la articolul 30 din prezentul regulament, ajutorul pentru anii anteriori primei recolte pentru culturi, altele decât culturile anuale, se plătește, cu condiția ca declarația menționată la articolul 25 alineatul (2) să fie depusă la autoritatea competentă, iar aceasta din urmă săi fi verificat conformitatea cu articolul 25 alineatul (2).
               Articolul 30
               Sancțiuni în caz de declarații false de livrare
               În cazul în care se dovedește, pe parcursul controalelor, că declarația de livrare în conformitate cu articolul 27 alineatul (2) este falsă, solicitantul își pierde eligibilitatea pentru ajutor. În cazul în care ajutorul a fost deja plătit, acesta se recuperează în conformitate cu dispozițiile articolului 73 din Regulamentul (CE) nr. 796/2004. Pentru culturi, altele decât culturile anuale, plățile deja efectuate fac obiectul recuperării până la plata ultimei sume eligibile.
               SECȚIUNEA 6
               Obligațiile colectorilor și ale primilor operatori
               Articolul 31
               Garanții
               (1)   Colectorii sau primii operatori depun o garanție în conformitate cu alineatul (2) la autoritățile competente din țara lor până la data finală stabilită pentru modificările cererilor de plată pentru anul în cauză în statul membru respectiv, în conformitate cu articolul 15 alineatul (2) din Regulamentul (CE) nr. 796/2004. Cu toate acestea, statele membre pot să renunțe la cerința privind garanția în conformitate cu condițiile stabilite la articolul 5 din Regulamentul (CEE) nr. 2220/85 al Comisiei (6).
               (2)   Garanțiile care trebuie depuse pentru fiecare materie primă se calculează prin înmulțirea sumei tuturor suprafețelor care fac obiectul unui contract semnat de colector sau de primul operator în cauză și folosite pentru producerea materiei prime respective cu suma de 60 EUR pe hectar.
               (3)   Cu toate acestea, în cazul producției de culturi, altele decât cele anuale, garanțiile se depun numai pentru anul primei recolte și rămân valabile pentru anii următori pe parcursul perioadei de valabilitate a contractului.
               (4)   În cazul în care contractele se modifică în conformitate cu articolul 28, garanțiile depuse se ajustează corespunzător.
               (5)   Fără a aduce atingere articolelor 20-24 din Regulamentul (CEE) nr. 2220/85, în cazul în care garanția este depusă de colector, aceasta se eliberează atunci când materia primă în cauză este livrată primului operator, cu condiția ca autoritatea competentă din statul colectorului să aibă dovezi că primul operator a depus o garanție echivalentă la autoritatea competentă din statul său. În cazul primei prelucrări într-un stat membru care aplică dispozițiile articolului 37, garanția depusă de colector trebuie eliberată atunci când materia primă în cauză este livrată unui prim operator aprobat.
               Articolul 32
               Cerințe primare, secundare și subordonate pentru colectori și operatori
               (1)   Următoarele obligații constituie cerințe primare în sensul articolului 20 din Regulamentul (CEE) nr. 2220/85:
               
                           (a)
                        
                        
                           obligația colectorilor, menționată la articolul 27 alineatul (4), de a livra cantitățile totale de materii prime primului operator;
                        
                     
                           (b)
                        
                        
                           obligația primilor operatori de a prelucra cel puțin cantitățile de materii prime determinate în conformitate cu articolul 27 alineatul (1) sub forma produselor finale specificate în contract;
                        
                     
                           (c)
                        
                        
                           obligația primilor operatori privind valoarea economică a produselor energetice obținute din prelucrarea materiilor prime menționate la articolul 24 alineatul (6).
                        
                     (2)   Obligația primilor operatori de a prelucra materii prime până la data de 31 iulie a celui de-al doilea an după anul recoltării constituie o cerință secundară în sensul articolului 20 din Regulamentul (CEE) nr. 2220/85.
               (3)   Următoarele obligații constituie cerințe subordonate în sensul articolului 20 din Regulamentul (CEE) nr. 2220/85:
               
                           (a)
                        
                        
                           pentru colectori și primii operatori:
                           
                                       (i)
                                    
                                    
                                       obligația de a livra cantitățile adecvate de materii prime livrate de solicitanți în conformitate cu articolul 27 alineatul (3);
                                    
                                 
                                       (ii)
                                    
                                    
                                       obligația de a semna declarația de livrare menționată la articolul 27 alineatul (2);
                                    
                                 
                     
                           (b)
                        
                        
                           pentru primii operatori, obligația, după caz, de a depune o garanție în limita de timp stabilită la articolul 31 alineatul (1).
                        
                     (4)   Prin derogare de la articolul 20 alineatul (2) din Regulamentul (CEE) nr. 2220/85, obligația colectorului sau a primului operator de a accepta și de a facilita verificările pe loc care trebuie efectuate de autoritățile competente și de a pune la dispoziție înregistrările menționate la articolul 38 din prezentul regulament constituie o cerință primară.
               SECȚIUNEA 7
               Norme speciale privind utilizarea materiilor prime pe exploatații
               Articolul 33
               Utilizarea materiilor prime pe exploatații
               (1)   Fără a aduce atingere articolului 25 alineatul (1), statele membre pot permite solicitanților:
               
                           (a)
                        
                        
                           să folosească copaci de rotație rapidă având codul NC ex 0602 90 41 sau toate cerealele sau semințele oleaginoase având codurile NC 1201 00 90, 1205 10 90, 1205 90 00, 1206 00 91 și 1206 00 99 recoltate:
                           
                                       (i)
                                    
                                    
                                       sub formă de combustibil pentru a-și încălzi exploatația agricolă;
                                    
                                 
                                       (ii)
                                    
                                    
                                       pentru producția de biocombustibili sau energie pe exploatație;
                                    
                                 
                     
                           (b)
                        
                        
                           să prelucreze în biogaz având codul NC 2711 29 00 toate materiile prime recoltate pe exploatațiile lor.
                        
                     (2)   În cazul în care se aplică alineatul (1) din prezentul articol, articolul 25 nu se aplică. Solicitanții trebuie, până la data menționată la articolul 11 din Regulamentul (CE) nr. 796/2004 și în sensul cererii unice, să prezinte autorităților lor competente o declarație scrisă care să conțină cel puțin următoarele informații:
               
                           (a)
                        
                        
                           speciile de materii prime în cauză și suprafața cultivată cu fiecare specie;
                        
                     
                           (b)
                        
                        
                           după caz, să se specifice anul prevăzut pentru prima recoltă;
                        
                     
                           (c)
                        
                        
                           un angajament din partea solicitantului de a folosi sau de a prelucra direct materiile prime incluse în declarație în conformitate cu alineatul (1) din prezentul articol și cu articolul 24 alineatul (1), până la o dată care trebuie stabilită de statele membre până la 31 iulie din cel de-al doilea an care urmează anului recoltării;
                        
                     
                           (d)
                        
                        
                           folosirea finală prevăzută pentru materia primă, precum și descrierea tehnică a prelucrării prevăzute.
                        
                     (3)   În lipsa unor dispoziții contrare din prezenta secțiune, dispozițiile prezentului capitol se aplică agricultorilor în cauză.
               Articolul 34
               Cantitățile de materii prime care trebuie utilizate pe exploatație
               (1)   Solicitanții folosesc pe exploatație:
               
                           (a)
                        
                        
                           o cantitate de materii prime cel puțin egală cu randamentul reprezentativ menționat la articolul 26; sau
                        
                     
                           (b)
                        
                        
                           toate materiile prime recoltate, în cazul materiilor prime pentru care nu s-a stabilit un randament semnificativ.
                        
                     Statele membre introduc măsuri adecvate de control pentru a asigura respectarea obligației menționate la al doilea paragraf litera (b).
               (2)   Până la o dată care trebuie stabilită de statele membre, solicitanții pot prezenta autorității competente o declarație de recoltare care va conține cel puțin următoarele informații:
               
                           (a)
                        
                        
                           data recoltării;
                        
                     
                           (b)
                        
                        
                           cantitățile de materii prime recoltate.
                        
                     (3)   În cazul unor circumstanțe excepționale sau în caz de forță majoră în conformitate cu dispozițiile articolului 40 alineatul (4) din Regulamentul (CE) nr. 1782/2003, un solicitant poate, în conformitate cu articolul 72 din Regulamentul (CE) nr. 796/2004, să informeze autoritatea competentă din țara sa că nu va putea să recolteze sau să utilizeze parțial sau integral cantitatea de materii prime menționată la alineatul (1) din prezentul articol. Autoritatea competentă poate, după ce obține dovezi suficiente privind circumstanțele excepționale respective, să autorizeze modificări ale cantităților care pot fi folosite pe exploatație.
               Articolul 35
               Controale
               Fără a aduce atingere controalelor menționate la articolele 24 și 26 din Regulamentul (CE) nr. 796/2004 și la articolul 37 alineatele (4)-(6) din prezentul regulament, statele membre care aplică articolul 33 alineatul (1) din prezentul regulament introduc măsuri adecvate de control pentru a asigura că:
               
                           (a)
                        
                        
                           se recoltează cantitățile relevante de materii prime, în conformitate cu articolul 34.
                           Măsurile respective de control includ cel puțin următoarele:
                           
                                       (i)
                                    
                                    
                                       control administrativ al respectării articolului 34 privind cantitățile recoltate;
                                    
                                 
                                       (ii)
                                    
                                    
                                       verificări pe loc la cel puțin 10 % din exploatații pentru stabilirea cantității recoltate declarate de solicitant, în conformitate cu articolul 34 alineatul (2).
                                    
                                 
                     
                           (b)
                        
                        
                           materiile prime menționate la litera (a) se utilizează direct pe exploatație sau sunt prelucrate sub formă de biogaz, având codul NC 2711 29 00.
                        
                     Articolul 36
               Plăți
               (1)   Fără a aduce atingere reducerilor și excluderilor stabilite la articolul 51 din Regulamentul (CE) nr. 796/2004 și la alineatul (2) din prezentul articol, ajutorul se plătește solicitanților în următoarele condiții:
               
                           (a)
                        
                        
                           cantitățile cerute de materii prime în conformitate cu articolul 34 să fi fost recoltate;
                        
                     
                           (b)
                        
                        
                           declarațiile prevăzute la articolul 33 alineatul (2) și la articolul 34 alineatul (2) să fi fost depuse la autoritatea competentă;
                        
                     
                           (c)
                        
                        
                           verificările prevăzute la articolul 35 litera (a) să fi fost încheiate de autoritatea competentă.
                        
                     (2)   Fără a aduce atingere articolului 40 din Regulamentul (CE) nr. 1782/2003, în cazul în care se dovedește că un solicitant a depus intenționat declarația de recoltă falsă menționată la articolul 34 alineatul (2) din prezentul regulament, acesta nu este eligibil pentru primirea ajutorului. În cazul în care ajutorul a fost deja plătit, acesta se recuperează în conformitate cu articolul 73 din Regulamentul (CE) nr. 796/2004.
               În cazul în care materiile prime nu au fost prelucrate sub formă de produse energetice până la data menționată la articolul 33 alineatul (2) litera (c), ajutorul plătit pentru recolta în cauză se recuperează în conformitate cu articolul 73 din Regulamentul (CE) nr. 796/2004, iar agricultorul se exclude din ajutorul pentru culturile energetice pentru anul următor.
               Articolul 36
               Statele membre pot decide aplicarea prezentei secțiuni începând cu 1 ianuarie 2008.
               SECȚIUNEA 8
               Sistemul opțional de aprobare
               Articolul 37
               Sistemul opțional de aprobare
               (1)   Prin derogare de la articolul 31, statele membre pot să decidă stabilirea unui sistem de aprobare a colectorilor și a primilor operatori (denumiți în continuare «operatori aprobați»).
               Statele membre fac publică decizia menționată la primul paragraf până la data de 1 noiembrie a anului de dinaintea aplicării sale. Cu toate acestea, pentru anul 2007, statele membre își fac publică decizia până la 1 martie 2007.
               În lipsa unor dispoziții contrare din prezenta secțiune, dispozițiile prezentului capitol se aplică statelor membre care au decis aplicarea primului paragraf.
               (2)   Atunci când un stat membru a decis aplicarea alineatului (1), acesta adoptă dispozițiile necesare și ia măsurile necesare pentru a se asigura că dispozițiile prezentului capitol sunt respectate. În special, statele membre stabilesc condiții de aprobare a operatorilor asigurându-se că cel puțin următoarele criterii sunt îndeplinite:
               
                           (a)
                        
                        
                           pentru colectori:
                           
                                       (i)
                                    
                                    
                                       capacitatea administrativă de a opera ca colector și de a efectua menținerea înregistrărilor menționate la articolul 38;
                                    
                                 
                                       (ii)
                                    
                                    
                                       existența unei relații contractuale cu cel puțin un operator pentru livrarea materiilor prime sau efectuarea de activități comerciale pe parcursul unei perioade suficient de lungi;
                                    
                                 
                     
                           (b)
                        
                        
                           pentru primii operatori:
                           
                                       (i)
                                    
                                    
                                       capacitatea administrativă de a opera ca prim operator și de a efectua menținerea înregistrărilor menționate la articolul 38;
                                    
                                 
                                       (ii)
                                    
                                    
                                       existența unor capacități adecvate de producție pentru a produce cel puțin un produs energetic dintre cele care nu sunt menționate la articolul 24 alineatul (1).
                                    
                                 
                     (3)   Statele membre stabilesc o procedură de control a aprobării operatorilor aprobați înainte ca lista menționată la alineatul (6) să fie publicată.
               (4)   În cazul în care un operator aprobat nu respectă obligațiile menționate în prezentul capitol sau dispozițiile naționale adoptate pe baza sa sau în cazul în care un colector sau un prim operator nu acceptă și nu facilitează verificările pe loc care trebuie efectuate de către autoritățile competente și/sau nu oferă informațiile menționate la articolul 38, statele membre impun penalitățile adecvate. Rata penalităților trebuie calculată în conformitate cu gravitatea încălcării și proporțional cu garanțiile executate pentru neconformitatea cu cerințele menționate la articolul 32.
               (5)   În cazul în care un operator aprobat, în urma unei neglijențe grave care trebuie determinată de statul membru, nu respectă dispozițiile prezentului capitol sau dispozițiile naționale, statele membre pot decide să-și retragă aprobarea pe o perioadă stabilită de statul membru.
               (6)   Înainte de data de 15 decembrie a anului anterior celui în care se acordă ajutorul, statele membre fac publică o listă a colectorilor și a primilor operatori aprobați. Cu toate acestea, pentru ajutorul care se acordă pentru anul 2007, lista colectorilor și a primilor operatori aprobați este făcută publică până la 15 aprilie 2007.
               (7)   În cazul în care un stat membru a decis aplicarea alineatului (1), ajutorul se plătește numai solicitanților care au încheiat contracte cu colectori sau operatori aprobați.
               SECȚIUNEA 9
               Verificări
               Articolul 38
               Evidențe
               (1)   Autoritatea competentă a statului membru specifică evidențele care trebuie ținute de colectorii, operatorii sau solicitanții menționați la articolul 33 alineatul (1) și frecvența de actualizare a evidențelor respective, care este cel puțin lunară.
               (2)   Pentru operatori, evidențele respective conțin cel puțin următoarele informații:
               
                           (a)
                        
                        
                           cantitățile de diferite materii prime achiziționate pentru prelucrare;
                        
                     
                           (b)
                        
                        
                           cantitățile de materii prime prelucrate și cantitățile și tipurile de produse finale, produse auxiliare și produse intermediare obținute din acestea;
                        
                     
                           (c)
                        
                        
                           pierderile de pe parcursul prelucrării;
                        
                     
                           (d)
                        
                        
                           cantitățile eliminate și motivul eliminărilor respective;
                        
                     
                           (e)
                        
                        
                           cantitățile și tipurile de produse vândute sau transferate de operator și prețurile obținute;
                        
                     
                           (f)
                        
                        
                           după caz, numele și adresele operatorilor ulteriori.
                        
                     (3)   Pentru colectori, evidențele respective conțin cel puțin următoarele informații:
               
                           (a)
                        
                        
                           cantitățile tuturor materiilor prime achiziționate și vândute în cadrul programului respectiv;
                        
                     
                           (b)
                        
                        
                           numele și adresele primilor operatori.
                        
                     (4)   În cazul solicitanților menționați la articolul 33 alineatul (1), evidențele trebuie să conțină cel puțin o evidență operativă care să permită urmărirea recoltărilor și a prelucrării pe exploatație.
               (5)   Autoritatea competentă a colectorului sau a primului operator verifică dacă contractele prezentate respectă condițiile menționate la articolul 24 alineatul (1). În cazul în care condițiile respective nu sunt îndeplinite, se notifică autoritățile competente ale solicitanților.
               (6)   În vederea calculării valorii economice a produselor menționate la articolul 24 alineatul (6), autoritățile competente în cauză compară, pe baza informațiilor menționate la alineatul (2), suma valorii tuturor produselor energetice cu suma valorilor tuturor celorlalte produse destinate altor utilizări și obținute din aceeași operațiune de prelucrare. Fiecare valoare trebuie să fie egală cu cantitatea relevantă, înmulțită cu media prețurilor ex-fabrică înregistrate în anul de comercializare anterior. Atunci când prețurile respective nu sunt disponibile, autoritățile competente stabilesc prețurile relevante, în special pe baza informațiilor menționate la articolul 39 alineatul (1).
               Articolul 39
               Verificarea prelucrării
               (1)   Primii operatori transmit autorităților competente din țara lor informațiile solicitate privind lanțul lor de prelucrare, în special în ceea ce privește prețurile și coeficienții tehnici de prelucrare care se folosesc pentru a determina cantitățile de produse finale care pot fi obținute.
               (2)   Autoritățile competente ale statelor membre în care se găsesc colectorii pot să efectueze verificări pe exploatațiile a cel puțin 25 % dintre colectorii stabiliți pe teritoriul lor, selectate pe baza unei analize a riscurilor. Verificările respective includ controale fizice și verificarea documentelor comerciale, în vederea stabilirii conformității dintre achizițiile de materii prime și livrările corespunzătoare și a conformității cu cerințele primare, secundare și subordonate, menționate la articolul 32.
               (3)   Autoritățile competente ale statelor membre în care are loc prelucrarea verifică conformitatea cu articolul 24 alineatul (1) și cu cerințele primare, secundare și subordonate menționate la articolul 32 alineatul (2) pe exploatațiile a cel puțin 25 % dintre operatorii stabiliți pe teritoriul lor, selectate pe baza unei analize a riscurilor. Verificările respective includ cel puțin:
               
                           (a)
                        
                        
                           o comparație a sumei valorilor tuturor produselor energetice cu suma valorilor celorlalte produse destinate altor utilizări și obținute din aceeași operațiune de prelucrare;
                        
                     
                           (b)
                        
                        
                           analiza sistemului de producție al operatorului, care conține verificări fizice și verificarea documentelor comerciale, în vederea verificării faptului că livrările de materii prime, produsele finale, produsele intermediare și produsele auxiliare se potrivesc.
                        
                     În scopul verificărilor menționate la primul paragraf litera (b), autoritățile competente se bazează în special pe coeficienții de prelucrare tehnică ai materiilor prime în cauză. În cazul în care coeficienții respectivi există pentru exporturi în legislația comunitară, aceștia se aplică. În cazul în care nu există, dar există alți coeficienți în legislația comunitară, aceștia din urmă se aplică. În toate celelalte cazuri, verificarea se bazează în special pe coeficienții general acceptați în industria prelucrătoare.
               (4)   Pentru operațiunile de prelucrare menționate la articolul 33 alineatul (1), verificările includ 10 % din solicitanții selectați pe baza unei analize a riscurilor care ține seama de:
               
                           (a)
                        
                        
                           valoarea ajutorului;
                        
                     
                           (b)
                        
                        
                           tipul de producție declarată pentru prelucrare, în special culturi, altele decât cele anuale;
                        
                     
                           (c)
                        
                        
                           numărul de parcele agricole;
                        
                     
                           (d)
                        
                        
                           schimbările față de anul anterior;
                        
                     
                           (e)
                        
                        
                           rezultatele verificărilor din anii anteriori;
                        
                     
                           (f)
                        
                        
                           alți parametri definiți de statele membre, pe baza reprezentativității declarațiilor depuse.
                        
                     (5)   Verificările menționate la alineatul (4) includ cel puțin:
               
                           (a)
                        
                        
                           o comparație a sumei valorilor tuturor produselor energetice cu suma valorilor celorlalte produse destinate altor utilizări și obținute din aceeași operațiune de prelucrare;
                        
                     
                           (b)
                        
                        
                           existența instalațiilor de utilizare și de prelucrare a materiilor prime pe exploatație.
                        
                     (6)   În cazul în care, în urma verificărilor menționate la alineatul (4), se găsesc nereguli, autoritatea competentă efectuează verificări suplimentare pe parcursul anului și sporește numărul de solicitanți care trebuie supuși unei verificări pe loc în anul următor, în conformitate cu articolul 26 alineatul (3) din Regulamentul (CE) nr. 796/2004.
               (7)   În cazul în care este prevăzut că anumite elemente ale verificărilor menționate la alineatele (2), (3) și (4) se pot efectua pe baza unei mostre, mostra respectivă garantează un nivel de verificare corect și reprezentativ.
               (8)   Fiecare verificare pe loc trebuie să facă obiectul unui raport de verificare semnat de un inspector, care să conțină detalii ale verificărilor efectuate. Raportul trebuie să indice în special:
               
                           (a)
                        
                        
                           data verificării;
                        
                     
                           (b)
                        
                        
                           persoanele prezente;
                        
                     
                           (c)
                        
                        
                           perioada verificată;
                        
                     
                           (d)
                        
                        
                           tehnicile de verificare folosite, inclusiv, după caz, trimiteri la metodele de prelevare a mostrelor;
                        
                     
                           (e)
                        
                        
                           rezultatele verificărilor.
                        
                     Articolul 40
               Măsuri suplimentare și ajutor reciproc
               (1)   Statele membre iau măsurile necesare pentru aplicarea corespunzătoare a prezentului capitol și oferă ajutorul reciproc necesar pentru efectuarea verificărilor necesare în conformitate cu prezentul capitol. În cazul în care prezentul capitol nu prevede reducerile și excluderile adecvate, statele membre pot să aplice sancțiuni naționale adecvate împotriva participanților la piață implicați în procedura de acordare a ajutoarelor.
               (2)   În măsura în care acest lucru este necesar sau solicitat în conformitate cu dispozițiile prezentului capitol, statele membre se ajută reciproc pentru a asigura controale eficiente și a garanta că autenticitatea documentelor prezentate și acuratețea datelor transmise pot fi verificate.
            
         
               4.
            
            
               La articolul 61, alineatul (1) se înlocuiește cu următorul text:
               „(1)   În cazul în care suprafețele menționate la articolele 59 și 60 au fost depășite, statul membru în cauză stabilește rata definitivă a depășirii redusă la două puncte zecimale, înainte de acordarea plăților către agricultori și până la data de 31 ianuarie a anului următor.”
            
         
               5.
            
            
               Articolul 69 se înlocuiește cu următorul text:
               „Articolul 69
               Comunicări
               În cazul în care suprafețele menționate la articolele 59 și 60 au fost depășite, statul membru în cauză stabilește rata definitivă a depășirii înainte de acordarea plăților către agricultori și până la data de 31 ianuarie a anului următor și o comunică Comisiei până la data de 31 ianuarie a anului următor. Datele folosite pentru calcularea ratei cu care s-a depășit o suprafață de bază se comunică prin intermediul formularului stabilit la anexa VI.”
            
         
               6.
            
            
               La articolul 136, termenul „articolul 30 alineatul (3)” se elimină.
            
         
               7.
            
            
               La articolul 171ai, alineatul (3) se elimină.
            
         
               8.
            
            
               La articolul 171bb alineatul (2), primul paragraf se înlocuiește cu următorul text:
               „Statele membre stabilesc valoarea ajutorului pe SIG-ha măslini pentru fiecare categorie de plantație de măslini, înainte de acordarea plăților către agricultori și până la data de 31 ianuarie a anului următor.”
            
         
               9.
            
            
               În anexa III, titlul „DATA-LIMITĂ A TRANSMITERII: 15 NOIEMBRIE A FIECĂRUI AN” se elimină.
            
         
               10.
            
            
               În anexa VI, titlul „DATA-LIMITĂ A TRANSMITERII: 15 NOIEMBRIE A FIECĂRUI AN” se elimină.
            
         
               11.
            
            
               Anexa IX se înlocuiește cu textul anexei la prezentul regulament.
            
         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la 1 ianuarie 2007. Cu toate acestea, secțiunile 3, 4, 5, 6 și 9 din capitolul 8 din Regulamentul (CE) nr. 1973/2004, astfel cum au fost modificate prin articolul 1 alineatul (3) din prezentul regulament, se aplică de la 1 ianuarie 2008.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 martie 2007.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 270, 21.10.2003, p. 1. Regulament, astfel cum a fost modificat ultima dată prin Regulamentul (CE) nr. 2013/2006 (JO L 384, 29.12.2006, p. 13).
   
      (2)  JO L 345, 20.11.2004, p. 1. Regulament, astfel cum a fost modificat ultima dată prin Regulamentul (CE) nr. 1679/2006 (JO L 314, 15.11.2006, p. 7).
   
      (3)  JO L 141, 30.4.2004, p. 18. Regulament, astfel cum a fost modificat ultima dată prin Regulamentul (CE) nr. 2025/2006 (JO L 384, 29.12.2006, p. 81).
   
      (4)  JO L 58, 28.5.2006, p. 1.
   
      (5)  JO L 141, 30.4.2004, p. 1.
   
      (6)  JO L 205, 3.8.1985, p. 5.”
   
      ANEXĂ
      
         
            „ANEXA IX
            menționată la articolul 3 alineatul (1) litera (a) punctul (i), litera (c) punctul (i) și litera (e) punctul (i)
            PLĂȚILE PE SUPRAFEȚE DE CULTURI ARABILE
            Informațiile trebuie prezentate sub forma unei serii de tabele întocmite în conformitate cu modelul descris mai jos:
            
                        —
                     
                     
                        un set de tabele cu informații pentru fiecare regiune de bază în sensul anexei IV la prezentul regulament;
                     
                  
                        —
                     
                     
                        un singur tabel care rezumă informațiile pentru fiecare stat membru.
                     
                  Tabelele se transmit sub formă computerizată.
            Note:
            Fiecare tabel trebuie să menționeze regiunea în cauză.
            Primul rând se referă numai la grâul dur eligibil pentru suplimentul la plata pe suprafață menționată la articolul 105 alineatul (1) din Regulamentul (CE) nr. 1782/2003.
            Rândul «Culturile arabile declarate ca suprafețe pentru nutreț pentru prime pentru bovine și ovine» corespunde suprafețelor menționate la articolul 102 alineatul (3) din Regulamentul (CE) nr. 1782/2003.
            
               Modelul A: În cazul în care porumbul este tratat separat (1):
            
               
            
                        Cultură
                     
                     
                        Suprafață
                        (hectare)
                     
                     
                        Randament
                        (tone/hectar)
                     
                  
                        Grâu dur, articolul 105 alineatul (1)
                     
                     
                         
                     
                     
                         
                     
                  
                        Porumb (suprafață de bază separată), articolul 104 alineatul (2)
                     
                     
                         
                     
                     
                         
                     
                  
                        Alte culturi: cereale, semințe oleaginoase, in, cânepă, articolul 104 alineatul (2)
                     
                     
                         
                     
                     
                         
                     
                  
                        Culturi de plante proteaginoase, articolul 104 alineatul (2)
                     
                     
                         
                     
                     
                         
                     
                  
                        Terenuri scoase voluntar din circuitul agricol, articolul 107 alineatul (6)
                     
                     
                         
                     
                     
                         
                     
                  
                        Culturile arabile declarate ca suprafețe pentru nutreț pentru prime pentru bovine și ovine
                     
                     
                         
                     
                     
                         
                     
                  
                        Total
                     
                     
                         
                     
                     
                         
                     
                  
               
            
               Modelul B: În cazul în care porumbul nu este tratat separat (2):
            
               
            
                        Cultură
                     
                     
                        Suprafață
                        (hectare)
                     
                     
                        Randament
                        (tone/hectar)
                     
                  
                        Grâu dur, articolul 105 alineatul (1)
                     
                     
                         
                     
                     
                         
                     
                  
                        Culturi, astfel cum sunt enumerate în anexa IX la Regulamentul (CE) nr. 1782/2003 al Consiliului, articolul 104 alineatul (1)
                     
                     
                         
                     
                     
                         
                     
                  
                        Terenuri scoase voluntar din circuitul agricol, articolul 107 alineatul (6)
                     
                     
                         
                     
                     
                         
                     
                  
                        Culturile arabile declarate ca suprafețe pentru nutreț pentru prime pentru bovine și ovine
                     
                     
                         
                     
                     
                         
                     
                  
                        Total
                     
                     
                         
                     
                     
                         
                     
                  
      
      
         (1)  În conformitate cu articolul 104 din Regulamentul (CE) nr. 1782/2003 al Consiliului, randamentul pentru «porumb» stabilit în planul de regionalizare a regiunii în cauză se utilizează pentru porumb; randamentul pentru «cereale, altele decât porumbul» se utilizează pentru cereale, semințe oleaginoase, semințe de in și in și cânepă destinate producției de fibră; randamentul mediu pentru cereale se folosește pentru culturile de plante proteaginoase.
      
         (2)  În conformitate cu articolul 104 din Regulamentul (CE) nr. 1782/2003 al Consiliului, randamentul mediu stabilit în planul de regionalizare a regiunii în cauză se utilizează pentru culturi.”